text: Hurtigt ud af krisecenter
  05 juni 2012 kl. 08.28
  Kriseramte mænd skal ikke blive hængende mere end tre måneder i krisecentret for mænd i Horsens.
  Centret har kun fire pladser, og de er besat det meste af tiden.
  15 frivillige er tilknyttet krisecentret, og de skal give mændene et venligt spark til at komme videre i tilværelsen.
  Det betyder, at de skal indgå en huslejekontrakt med centret, der højst må løbe tre måneder. Mændene skal tage imod krisecentrets hjælp til at få en lejlighed og at komme i job eller uddannelse. De skal desuden spare penge op.
  - Vores opgave er at hjælpe mændene videre i livet, og jo hurtigere det sker, desto større vil deres muligheder være for at klare sig. Med huslejekontrakten håber vi på at speede processen op, fortæller Grethe, der er leder af Horsens Krisecenter for Mænd. De frivillige opgiver aldrig deres fulde navn, da de værner om deres privatliv.
  